Чэщанэжьым щыпагъанэ
ЕпщIанэ-епщыкIутIанэ лIэщIыгъуэхэм яухуа, метрищэ зи лъагагъ ингуш чэщанэжьым и щыгум XXII Олимпиадэ хужьым и нагъыщэ нэхъыщхьэмкIэ дыгъуасэ мафIэ щыпагъэнащ. Абы иращIэкIа гуфIэгъуэшхуэм и хьэтыркIэ щIышылэм и 29-р Ингушым зыгъэпсэхугъуэ махуэу щагъэуват.
Республикэм и къалащхьэ Магъас къэса олимп мафIэ зэIэпахыр япэу IэщIалъхьащ Ингушым и Iэтащхьэ Евкуров Юнус-Бэч. Уэрам нэхъыщхьэхэм ар къыщрахьэкIащ пасэу къыхаха цIыху пщыкIублым. Абыхэм яхэтащ 1988 гъэм екIуэкIа Олимпиадэм атлетикэ хьэлъэмкIэ и чемпион Арсамаков Исраил, Эверестрэ Iуащхьэмахуэрэ мызэ-мытIэу дэкIа альпинист Албогачиевэ Лейлэ сымэ, нэгъуэщIхэри.
ИужькIэ зэхэта гуфIэгъуэ зэIущIэм къыщыпсалъэу Евкуровым жиIащ нобэрей Iуэхугъуэм Ингушым щыпсэу дэтхэнэми дэрэжэгъуэ ин къызэрыритыр икIи республикэм и сабий минхэр абы физкультурэмрэ спортымрэ зэрыдригъэхьэхынур.
Эстафетэм и кIэухыу Пекин щекIуэкIа Олимпиадэм щытекIуа боксёр цIэрыIуэ Чахкиев Рахьим пасэрей чэщанэжьым и щыгум щагъэува фалъэшхуэр пигъэнащ.
Хьэтау Ислъам.
